Il-Kunsill adotta l-ewwel atti legali li jimplimentaw il-Pjan ta' Azzjoni Komprensiv Konġunt (JCPOA), il-ftehim li ntlaħaq fl-14 ta' Lulju 2015 fi Vjenna dwar il-kwistjoni nukleari Iranjana. Fl-20 ta' Lulju 2015, il-Kunsill tas-Sigurtà tan-Nazzjonijiet Uniti adotta riżoluzzjoni li tappoġġa l-JCPOA. Din ir-riżoluzzjoni tipprevedi ċerti derogi mir-restrizzjonijiet fis-seħħ bħalissa sabiex ikunu possibbli: - it-trasport ta' ċertu tagħmir marbut mal-attivitajiet nukleari barra mill-Iran, il-modifika ta' żewġ kaskati f'Fordow u l-modernizzazzjoni tar-reattur ta' Arak; - trasferimenti u attivitajiet meħtieġa biex jiġu implimentati ċerti impenji marbuta mal-attivitajiet nukleari speċifikati fil-JCPOA jew meħtieġa għat-tħejjija għall-implimentazzjoni tal-JCPOA. L-atti legali adottati mill-Kunsill ibiddlu dawn id-dispożizzjonijiet f'liġi tal-UE. L-atti legali huma disponibbli fil-Ġurnal Uffiċjali tal-1 ta' Awwissu. Dawn ġew adottati mill-Kunsill permezz ta' proċedura bil-miktub. Konklużjonijiet tal-Kunsill dwar il-ftehim dwar il-programm nukleari tal-Iran, 20 ta' Lulju 2015 Stqarrija konġunta mir-Rappreżentant Għoli tal-UE, Federica Mogherini u l-Ministru għall-Affarijiet Barranin Iranjan Javad Zarif, Vjenna, 14 ta' Lulju 2015